Stories op CD leer kinders lewenslesse | News24
Stories op CD leer kinders lewenslesse
=Adelle Gascoyne met 'n Spikkels en Skitter opvoedkundige CD, pretboek en inkleurkryt by een van die hobbelperdjies wat ook deur haar nie-winsgewende maatskappy gemaak word. FOTO: HEILIE COMBRINCK
Hoe vroeër 'n kind oor lewenswaardes leer hoe groter is die kans dat dié kind later jare emosioneel volwasse sal wees en met selfbeheersing sy of haar rol in die lewe vervul.
Om die grondslag van goeie waardes vir die kleinspan verstaanbaar te maak het twee plaaslike vroue, Adelle Gascoyne en Andene Torlage, met 'n storie-CD en pretboek voren-dag gekom.
Dit was nog altyd 'n lewensideaal van Andene om 'n kinderboek te skryf. Sy het oor jare titels en storie-idees bymekaar gemaak. Dié ideaal het realiteit geword nadat haar pad met dié van Adelle gekruis het.
Adelle glo, "Almal het 'n storie om te vertel. Ons gaan deur baie dinge in 'n leeftyd. Die lesse wat 'n mens leer, soms op 'n harde manier, hoef nie verlore te gaan nie. Deur dit te publiseer kan dit eendag iewers iemand help om deur 'n krisis te kom en die goeie in die lewe te waardeer."
Die Avonture van Spikkels en Skitter
Andene hou van 'n karakter met die naam "Spikkels" en nadat sy en Adelle 'n kreatiewe dinkskrum gehou het, is besluit Spikkels is 'n seester en sy maatjie is Skitter, 'n ster langs die maan.
"Ons was vuur en vlam en ons eerste CD van ses stories is opgeneem. Die storie bied besprekingspunte met rolverdelings en dit fokus op lewensvaardighede, geletterdheid en syfervaardigheid," sê Adelle.
Andene is 'n gekwalifiseerde graad R-opvoeder met 'n honneursgraad in remediërende onderwys. Sy meen daar is 'n behoefte vir goeie kwaliteit stories vir graad R-leerlinge.
"Spikkels (die seesterretjie) se storie begin nadat 'n storm hom alleen uitspoel en hy op sy eie moet oorleef. Dit bied die geleentheid om vaardighede en lewenslesse vir kinders te leer oor wat om te doen as jy alleen is, of eensaam is, of nie maatjies het om mee te speel nie," sê Adelle.
Sy is 'n gekwalifiseerde mediater in konflik-hantering en werk met rehabilitasie van gevangenes.
"Dit is moeilik om denkwyses te verander van volwassenes wat 40-50 jaar se bagasie en slegte gewoontes agter die blad het. Maar as goeie waardes in kleuterjare vasgelê word, is die grondslag daar vir 'n toekomstige emosioneel volwasse mens," sê Adelle.
Die CD's is opgeneem by Jan en Des van As in hulle musiekateljee op Despatch.
Pers-lint vir Vrede
Adelle het ook die Pers-lint vir Vrede lewensvaardigheidprogram ontwikkel om mense vaardighede aan te leer in konflikhantering. Dit is 'n program wat deel vorm van haar nie-winsgewende maatskappy Help Our People Excel (HOPE) Foundation.
Adelle sê sy glo in nalatingskap en wil met die kinderleesboek en CD sowel as haar Pers-lint vir Vrede 'n verskil maak in die lewe.